
Kohaliku omavalitsuse hoonete energiatõhususe
parandamine moderniseerimisfondist 2026


Loksa Linnavalitsus soovib täpsustada Loksa bussijaama hoone (Tallinna tn 49, Loksa linn) abikõlblikkust Moderniseerimisfondi 2026. aasta toetusmeetmes „Kohaliku omavalitsuse hoonete energiatõhususe parandamine“.

 Loksa bussijaam on 1939. aastal valminud ajalooline hoone, mis on Kultuuriministeeriumi ettepanekul tunnistatud ehitismälestiseks (kultuurimälestise registri nr 30353).

Hoone rekonstrueerimiseks on koostatud muinsuskaitseametiga kooskõlastatud ehitusprojekt, mis hõlmab muu hulgas katuse, fassaadi, avatäidete ja tehnosüsteemide rekonstrueerimist. Projektdokumentatsioon on avaldatud ka linna veebilehel:
https://loksalinn.ee/keskkond-ehitus-ja-teed/ehitus-ja-teed/loksa-bussijaama-rekonstrueerimine/
 
Hoone vajab terviklikku rekonstrueerimist, eelkõige katuse ja fassaadi osas. Kuna tegemist on ehitismälestisega, tuleb tööde kavandamisel järgida muinsuskaitselisi nõudeid see tähendab, et säilitada ka hoone ajalooline välisilme.

Linn soovib võimaluse korral ühendada hoone säilitamiseks vajalikud rekonstrueerimistööd energiatõhususe parandamisega.

Hoone kasutus ja seos kohaliku omavalitsuse ülesannetega
Loksa linnale kuuluv bussijaama hoone on osaliselt antud kasutusse kahele mittetulundusühingule, kelle tegevus on seotud kohaliku omavalitsuse korralduse seaduse (KOKS) § 6 lõikes 1 sätestatud ülesannetega.
· Pensionäride Ühendus Loksa Kompass MTÜ tegeleb eakate ühistegevuse, sotsiaalse kaasamise ning kultuuri- ja huvitegevuse korraldamisega, sh eestikeele õppe läbiviimisega. Ühingu tegevus toetab kohaliku omavalitsuse sotsiaalhoolekande ja kultuuritöö korraldamise ülesannete täitmist, pakkudes eakatele võimalusi aktiivseks ühiskonnaelus osalemiseks ja sotsiaalse eraldatuse vähendamiseks.
· MTÜ Rannakeele Keskus tegeleb kohaliku keele- ja kultuuripärandi säilitamise, tutvustamise ning edasiandmisega. Ühingu tegevus hõlmab kultuuri- ja haridustegevust, sealhulgas piirkonna ajaloo ja rannakeele tutvustamist. Muuhulgas viivad nad Loksa Gümnaasiumis läbi „Minu kodupaik“ huviringi. See toetab KOKS § 6 lõikest 1 tulenevat kultuuritöö korraldamise ülesannet.
 
Mõlema ühingu tegevus on suunatud kohaliku kogukonna hüvanguks ning toetab linna avalike ülesannete täitmist.
 
Hoone edasine kasutus
Bussijaama hoones on seni tegutsenud ka kohvik. Linn soovib hoone senist kasutust edasi arendada ning kavandab kohvikuna kasutatud ruumidesse turismiinfopunkti koos kohaliku ajaloo ja kultuuripärandit tutvustava muuseumiga, seejuures säilitades bussijaama funktsiooni.

Eesmärk on kujundada ajaloolisest bussijaamast avalikkusele avatud keskus, kus oleks ühendatud kogukonnategevus, kohaliku kultuuripärandi tutvustamine ning turismiinfo jagamine. Selline kasutus toetaks linna kultuuritöö korraldamist ja piirkonna turismialast arengut.

Hoone edasise kasutuse kavandamisel soovib linn tagada avalike teenuste jätkumise ka pärast rekonstrueerimist.
 
 
Palume Teie seisukohta järgmistes küsimustes.
1. Kas kirjeldatud MTÜ-de kasutuses olevaid ruume on võimalik käsitada avaliku sektori teenuse osutamiseks kasutatava pinnana, arvestades nende tegevuse seost KOKS § 6 lõikes 1 sätestatud ülesannetega?
1. Kas kavandatavat turismiinfopunkti ja kohalikku muuseumi saab käsitada kohaliku omavalitsuse avaliku teenuse osutamisena, võttes arvesse, et seal säiliks bussijaama funktsioon ja kohviku võimalus? 
1. Kui hoone on osaliselt avalike teenuste ja osaliselt ettevõtluse kasutuses, kas kogu hoonet hõlmavate katuse ja fassaadi energiatõhusustööde kulud võivad olla täies ulatuses abikõlblikud või tuleb ka ühiste välispiirete kulud jagada vastavalt avaliku sektori teenuse osutamiseks kasutatava köetava pinna osakaalule?
1. Kas ehitismälestise puhul on võimalik arvestada muinsuskaitselistest nõuetest tulenevate erisustega energiatõhususe saavutamisel? Samuti palume selgitada, millises ulatuses võivad olla abikõlblikud katuse ja fassaadi rekonstrueerimisega lahutamatult seotud tööd, mis on vajalikud ajaloolise hoone säilitamiseks.
 
Enne energiaauditi tellimist soovib linn saada põhimõttelise hinnangu hoone sobivusele meetmesse, et hinnata toetuse taotlemise otstarbekust ja kavandada edasised tegevused.

